**Fritt frem for å abortere bort frisk tvilling**

**Justisdepartementet har åpnet for at fosterreduksjon er innenfor dagens lovverk. Kvinner kan dermed abortere friske tvillinger. Dette har fått organisasjonen Menneskeverd og mange tvillingforeldre til å reagere sterkt.**

I 2014 fortalte [NRK](http://www.nrk.no/norge/full-forvirring-i-sykehus-norge-1.11517584) at abortlovgivningen var uklar om hvorvidt det var tillatt å abortere en frisk tvilling eller ikke. Bakgrunnen for denne forvirringen var at det kom frem at flere kvinner reiste til utlandet for å gjennomføre en såkalt fosterreduksjon. I tillegg kom det frem at praksisen også forekom i Norge. Fra 2002 til 2014 ble det utført 39 fosterreduksjoner her i landet. Da saken kom opp, lovte Helse- og omsorgsminister, Bent Høie, å ta dette videre. Nå, to år senere har lovavdelingen i Justisdepartementet vurdert at lovgivningen åpner opp for en slik praksis også før 12. uke i svangerskapet.

**Reagerer sterkt på tvillingabort**

Generalsekretær i Menneskeverd, Liv Kjersti S. Thoresen, er rystet over svak og manglende saksgang i en så etisk vanskelig sak. Dette er noe Stortinget bør ta stilling til, mener hun.

– At et så alvorlig spørsmål som dette skal avgjøres alene av Justisdepartementet er betenkelig. Sakens alvorlighetsgrad tilsier at den bør vært sendt på høring og behandlet i Stortinget som andre saker med samme karakter. Det overrasker meg at helseministeren godtar denne forenklede formen for behandling av en så kompleks sak, sier hun.

Her må flere på banen, mener hun.

– Hva tenker de medisinske fagmiljøene om dette? Vi vet at det er 15 prosent risiko for at gjenlevende tvilling spontanaborteres. Dette handler ikke bare om juss, men om større medisinsk-etiske spørsmål. I tillegg vet vi lite om hvilke langtidsvirkninger dette har på kvinner og gjenlevende barn, sier Thoresen.

Etter at meldingen ble offentlig kjent i går, har det satt sinnene i kok hos tvillingforeldre i sosiale medier over hele landet.

– Det er mange med oss som synes dette er helt absurd og etisk forkastelig. Vi vet at dette ikke var intensjonen til abortloven da den kom i 1975, da fosterreduksjon ikke eksisterte som medisinsk mulighet, sier Thoresen.

Hun stiller seg undrende til flere av formuleringene i [tolkningsuttalelsen](https://www.regjeringen.no/no/dokumenter/-2---tolkning-av-abortloven/id2476193/) fra departementet.

– Hva mener man med at *«Vi kan heller ikke se at adgang til fosterreduksjon svekker det vern fosteret har. Fosterreduksjon åpner for at fostre som ikke ønskes bort, kan beholdes»*? Det henger ikke på greip, sier hun.

###

Se utvidet sak  [HER](http://www.menneskeverd.no/2016/02/18/kvinner-kan-abortere-bort-frisk-tvilling/)

**For mer informasjon:**

Maria Victoria Kjølstad Aanje

411 63 919

maria@menneskeverd.no